वहां दो संगठनों के बीच दशहरा उत्सव मनाने को लेकर रस्साकसी चल रही थी। एक संगठन का सीधा आरोप था कि केंद्रीय राज्यमंत्री कृष्णपाल गुर्जर व बड़खल विधायक सीमा त्रिखा उनके आयोजन में अड़ंगा डाल रहे हैं। ऐसे में इस संगठन को कैबिनेट मंत्री विपुल गोयल व यूपी से बीजेपी विधायक अवतार भड़ाना ने अपना समर्थन दे दिया था। मामले का कोई समाधान न निकलता देख जिला प्रशासन ने इस आयोजन को अपने हाथ में ले लिया। शुक्रवार को इस आयोजन में ही कृष्णपाल गुर्जर और विपुल गोयल भी पहुंचे। मंच पर इनका आमना-सामना हुआ तो सुरक्षा कर्मियों से घिरे दोनों नेताओं ने एक-दूसरे पर घटिया राजनीति करने का आरोप लगाया। ऐसे में माहौल काफी गर्म हो गया। विडियो में दोनों बीजेपी नेता एक-दूसरे पर गर्म होते दिखाई दे रहे हैं और फालतू की राजनीति करने का आरोप लगा रहे हैं।